Konstabel dood, twee gewond in skieteryArgieffoto: SAPD ’n Polisiekonstabel is doodgeskiet en twee van sy vriende gewond nadat op hulle geskiet is terwyl hulle in ’n motor in Philippi gesit het. Volgens brig. Novela Potelwa, polisiewoordvoerder, het die beampte, wat nie aan diens was nie, en twee vriende Woensdagaand in ’n motor in Oliver Tambo-weg in Samora Machel gesit. “’n Man het die motor genader en talle skote afgevuur.” Al drie insittendes is gewond en konst. Khanyisa Ernest Sitofile het in die Lentegeur-hospitaal aan sy wonde beswyk. Sitofile (29), wat in Khayelitsha gebly het, was aan die Philippi-Oos-polisiestasie verbonde waar hy die afgelope drie jaar gewerk het. Volgens Potelwa het sy kollegas sy dood as tragies beskryf en gesê hy was toegewyd aan sy werk. Die Wes-Kaapse polisiebestuur het sy medelye met Sitofile se familie en kollegas betuig. Die Valke ondersoek die saak.